SL Uradni list Evropske unije L 313/3

UREDBA KOMISIJE (ES) št. 1150/2009

z dne 10. novembra 2009

o spremembi Uredbe (ES) št. 1564/2005 glede standardnih obrazcev za objavo obvestil v okviru javnih naročil v skladu z direktivama Sveta 89/665/EGS in 92/13/EGS

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/665/EGS z dne 21. decembra 1989 o usklajevanju zakonov in drugih predpisov o uporabi revizijskih postopkov oddaje javnih naročil za preskrbo in javnih naročil za gradnje (1) in zlasti člena 3a Direktive,

ob upoštevanju Direktive Sveta 92/13/EGS z dne 25. februarja 1992 o uskladitvi zakonov in drugih predpisov o uporabi pravil Skupnosti za oddajo javnih naročil podjetij na vodnem, energetskem, transportnem in telekomunikacijskem področju (2) in zlasti člena 3a Direktive,

ob upoštevanju Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev (3) in zlasti člena 44(1) Direktive,

ob upoštevanju Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev (4) in zlasti člena 36(1) Direktive,

po posvetovanju s Svetovalnim odborom za javna naročila,

ob upoštevanju naslednjega:

(1) Direktivi 89/665/EGS in 92/13/EGS, kakor sta bili spremenjeni z Direktivo 2007/66/ES Evropskega parlamenta in Sveta (5), državam članicam omogočata, da skrajšajo rok za vložitev zahtevka za razglasitev neveljavnosti javnega naročila, kadar naročnik objavi obvestilo o oddaji naročila v skladu z Direktivo 2004/17/ES ali Direktivo 2004/18/ES brez predhodne objave obvestila o naročilu, če obvestilo o oddaji naročila vključuje utemeljitev odločitve o oddaji naročila brez predhodne objave obvestila o naročilu v Uradnem listu Evropske unije.

(2) Standardni obrazci za oddajo obvestil o naročilih so določeni v prilogah III in VI k Uredbi Komisije (ES) št. 1564/2005 z dne 7. septembra 2005 o določitvi standardnih obrazcev za objavo obvestil v okviru postopkov javnih naročil v skladu z direktivama 2004/17/ES in 2004/18/ES Evropskega parlamenta in Sveta (6). Da se zagotovi popolna učinkovitost direktiv 89/665/EGS in 92/13/EGS, kakor sta bili spremenjeni z Direktivo 2007/66/ES, je treba standardne obrazce navedenih obvestil prilagoditi tako, da lahko naročniki v te obrazce vključijo utemeljitev iz člena 2f direktiv 89/665/EGS in 92/13/EGS.

(3) Direktivi 89/665/EGS in 92/13/EGS določata uporabo prostovoljnega obvestila za predhodno transparentnost, da se zagotovi predpogodbena transparentnost na prostovoljni podlagi. Za navedeno obvestilo je treba določiti standardni obrazec.

(4) Uredbo (ES) št. 1564/2005 je zato treba ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 1564/2005 se spremeni:

1. Naslov se nadomesti z naslednjim besedilom:

2. Po prvi navedbi sklicevanja se vstavijo naslednje pravne podlage: „ob upoštevanju Direktive Sveta 89/665/EGS z dne 21. decembra 1989 o usklajevanju zakonov in drugih predpisov o uporabi revizijskih postopkov oddaje javnih naročil za preskrbo in javnih naročil za gradnje (7) in zlasti člena 3a Direktive, ob upoštevanju Direktive Sveta 92/13/EGS z dne 25. februarja 1992 o uskladitvi zakonov in drugih predpisov o uporabi pravil Skupnosti za oddajo javnih naročil podjetij na vodnem, energetskem, transportnem in telekomunikacijskem področju (8) in zlasti člena 3a Direktive,

3. Vstavi se člen 2a: „Člen 2a Naročniki od datuma začetka veljavnosti ustreznih nacionalnih predpisov za prenos Direktive 2007/66/ES Evropskega parlamenta in Sveta (9) ter najpozneje od 21. decembra 2009 uporabljajo za objavo obvestila iz člena 3a direktiv 89/665/EGS in 92/13/EGS v Uradnem listu Evropske unije standardni obrazec, določen v Prilogi XIV k tej uredbi.

4. Priloga III se nadomesti z besedilom iz Priloge I k tej uredbi.

5. Priloga VI se nadomesti z besedilom iz Priloge II k tej uredbi.

6. Besedilo, določeno v Prilogi III k tej uredbi, se doda kot Priloga XIV.

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. novembra 2009 Za Komisijo Charlie McCREEVY Član Komisije

(1) UL L 395, 30.12.1989, str. 33.

(2) UL L 76, 23.3.1992, str. 14.

(3) UL L 134, 30.4.2004, str. 1.

(4) UL L 134, 30.4.2004, str. 114.

(5) UL L 335, 20.12.2007, str. 31.

(6) UL L 257, 1.10.2005, str. 1.

(7) UL L 395, 30.12.1989, str. 33.

(8) UL L 76, 23.3.1992, str. 14.“

(9) UL L 335, 20.12.2007, str. 31.“

PRILOGA I

PRILOGA II